Qashqadaryoda «Damas» va «Kamaz» to‘qnashuvi oqibatida ikki kishi halok bo‘ldi

Joriy yilning 28 avgust kuni soat 15:15larda, Qashqadaryo viloyati Koson tumani hududidan o‘tgan 4K-339 “Qarshi aylanma yo‘lining” 6-kilometrida yo‘l-transport hodisasi ro‘y berdi.
O‘zbekiston Respublikasi IIV YHXBB axborot xizmati xabariga ko‘ra, haydovchi, 2000 yilda tug‘ilgan N.Sh. “Damas” rusumli avtomobilni “Obdida-Xo‘jaqo‘rg‘on” ko‘chalari kesishgan chorrahada, ikkinchi darajali yo‘ldan boshqarib kelib, asosiy yo‘ldan harakatlanib kelgan haydovchi, 1991 yilda tug‘ilgan B.U. boshqaruvidagi “Kamaz-5320” rusumli yuk avtomobilini o‘tkazib yubormasdan, o‘ng tomon oldi qismiga borib urilib, YTH sodir etgan.

Natijada, “Damas” avtomobili haydovchisi, 20 yoshli N.Sh. voqea joyida, ushbu avtomobil yo‘lovchisi, 18 yoshli A.J. shifoxonada vafot etgan. “Kamaz” yuk avtomobili haydovchisi, 29 yoshli B.U. va yo‘lovchisi, 18 yoshli A.O. tan jarohati olib shifoxonaga yotqizilgan.
Mazkur holat yuzasidan Koson tumani IIB huzuridagi TB tomonidan hodisa sodir bo‘lgan kuni O‘zbekiston Respublikasi Jinoyat kodeksining 266-moddasi 3-qismi “a” bandi (odamlar o‘limiga olib kelgan transport vositalari harakati yoki ulardan foydalanish xavfsizligi qoidalarini buzish) bilan jinoyat ishi qo‘zg‘atilgan, hozirda tergov harakatlari olib borilmoqda.
“Barcha haydovchilardan yo‘l belgilari va chiziqlari talablariga rioya qilgan holda harakatlanishlarini, o‘zi va o‘zgalar hayotini xavf ostiga qo‘ymasliklarini so‘rab qolamiz”, - deyiladi ma'lumotda.